ผังใหม่วิก5ทำเอง40%
โพสต์ทูเดย์ &#8212; ช่อง 5 เตรียมประกาศผังใหม่ต้นธ.ค.นี้ มุ่งบริการสาธารณะ ผลิตเองเพิ่มเป็น 40% ปลื้มไตรมาส 3 รายได้ผู้ชมพุ่ง
7 ต.ค. 2552

โพสต์ทูเดย์ — ช่อง 5 เตรียมประกาศผังใหม่ต้นธ.ค.นี้ มุ่งบริการสาธารณะ ผลิตเองเพิ่มเป็น 40% ปลื้มไตรมาส 3 รายได้ผู้ชมพุ่ง
พล.ท.กิตติทัศน์ บำเหน็จพันธุ์ ผู้อำนวยการสถานีวิทยุโทรทัศน์กองทัพบก และเจ้ากรมการทหารสื่อสาร เปิดเผยว่า การปรับผังรายการททบ.5 ปี 2553 คาดว่าจะประกาศผังรายการใหม่ในต้นเดือนธ.ค.นี้ ยืนยันนโยบายมุ่งสู่ทีวีสาธารณะเพื่อความมั่นคง โดยคงสัดส่วนรายการข่าวสาระความรู้ 70% และบันเทิง 30%
ทั้งนี้ ทางสถานีจะคัดเลือกผู้ร่วมผลิตรายการ โดยเน้นคุณภาพผลงาน ประวัติ และความคิดสร้างสรรค์ ในการผลิตรายการส่งเสริมความมั่นคง และจะเพิ่มศักยภาพการผลิตรายการให้มากขึ้นอีก 10% จากเดิมผลิตรายการข่าวและสาระความรู้ 30% ให้เป็น 40% ใน 2 ปี โดยเตรียมเพิ่มงบประมาณอีก 10% ในการพัฒนาบุคลากร
“ขณะนี้ทางสถานีมีความพร้อมด้านอุปกรณ์และเทคโนโลยี ทั้งระบบเวอร์ชวลสตูดิโอ วิดีโอวอล ดิจิตอลนิวส์รูม และอีไลเบอรี ที่สามารถรองรับการผลิตรายการด้วยบุคลากรทั้งทหารและพลเรือน ประมาณ 1,300 คน” พล.ท.กิตติทัศน์ กล่าว
สำหรับการฝึกอบรมพัฒนาบุคลากรนั้น ทางททบ.5 จะเน้นความสามารถด้านเทคโนโลยีสื่อใหม่ (New Media) และจริยธรรม จรรยาบรรณในการทำงาน เพื่อให้ทุกผลงานมีคุณภาพและความรับผิดชอบต่อสังคมควบคู่กันไป 
ขณะที่ผลประกอบการของททบ.5 ใน 3 ไตรมาสแรกเป็นตามเป้าหมาย คือ มีผู้ชมเพิ่มมากขึ้นเฉลี่ย 5% โดยเฉพาะช่วงเดย์ไทม์ (08.00-16.00 น.) เออร์รีไพรม์ไทม์ (16.00-18.45 น.) และไพรม์ไทม์ (18.45-22.30 น.) มีผู้ชมเพิ่มขึ้นเท่าตัว สาเหตุจากการปรับผังไตรมาส 2 และ 3 ที่เพิ่มช่วงละครเช้าร่วมผลิตกับบริษัทเอ็กแซก และละครก่อนข่าวภาคค่ำ โดยร่วมผลิตกับบริษัทกันตนา
ด้านผลประกอบการ 3 ไตรมาสแรกของททบ.5 (ม.ค.-ก.ย. 2552) เพิ่มขึ้น 6% จากงวดเดียวกันของปีก่อน สาเหตุจากนโยบายการร่วมผลิตรายการกับผู้ประกอบการ และการจัดเก็บรายได้ที่มีมาตรการรัดกุม รวมทั้งปัญหาหนี้สูญมีจำนวนน้อยมาก และลูกหนี้ค้างชำระค่าเวลาได้ทยอยจ่ายคืนตามห้วงเวลา 
อย่างไรก็ตาม แม้ผลประกอบการโดยรวมจะเพิ่มขึ้น แต่ททบ.5 มีภาระในการเดินหน้ากิจกรรมและโครงการเพื่อเป็น “ทีวีสาธารณะ” อย่างเต็มตัว ทำให้งบรายจ่ายด้านการกุศลและบริการสังคมเพิ่มมากขึ้นประมาณ 30%